游狮山篆石庵
方榖 (Qing)
四山攒青冥，连壑断复续。势若蹲狮王，屹如撑鳌足。迤逦折而南，峭萼千寻矗。忽焉幻神工，石篆纷垂玉。半壁腾蛟螭，天经焕梵箓。藤萝不敢侵，旃檀四时馥。花雨散文殊，松龛隐佛屋。素月贴岩飞，孤云傍岩宿。暧暧望村墟，濛濛俯涧谷。天风送潮音，高树钟声肃。静心参妙偈，虚寮恣远瞩。窅然万虑空，遥峰见天目。